Folketing
1999-11-12

Et af midlerne til at opnå dette er en afgift på pvc og ftalater. Vi støtter en sådan afgift. Det skyldes ikke mindst, at den hidtidige frivillige aftale med industrien har spillet fallit. Målene er slet, slet ikke nået, og derfor er der nu behov for handling. Vi må have andre instrumenter på banen, og her er de foreslåede afgifter en vigtig del. Ved at lægge afgifter på både pvc og ftalater sikres det, at varerne i højere grad end i dag kommer til at afspejle de reelle omkostninger. Dertil kommer, at vi forhåbentlig også kan få en reduktion af både ftalater og pvc i produkterne samt en øget genanvendelse af pvc. Men pvc- og ftalatproblemerne skal ikke kun løses ved afgifter. Afgifterne er en del af en bred indsats, som blandt andet også omfatter informationsaktiviteter og udvikling af renere produkter. Med indførelsen af en afgift på pvc og ftalater vil Danmark endnu en gang vise, at vi er et foregangsland på miljøområdet, som sætter konkret handling bag de fine ord.